钦定古今图书集成/明伦汇编/氏族典/第359卷 > 林廷玉
## 钦定古今图书集成/明伦汇编/氏族典/第359卷 > 林廷玉

按《陕西通志》：“廷玉字粹夫，平凉人。本福建候官籍，以
父芝教授平凉，留补弟子员。成化癸卯发解，明年登
进士，授吏科给事中。劾僧继晓弃市，中外快之。迁工
科都给事中。学士程敏政主会试，给事中华敞劾其
卖题下狱。廷玉言谏官下狱，被劾官顾朝参非法，请
同敏政入狱，以昭公道。既同入狱，日面数其恶而詈”
之。由是敏政愧恨至死。谪廷玉海州判官，稍迁茶陵
知州。历右通政、都察院右佥都御史，巡抚保定。慨然
有澄清畿辅之志。劾太仆寺丞索赂暴民者。丞恃中
助，反诬讼廷玉，罢之。嘉靖初，吏部侍郎胡世宁荐廷
玉骨鲠，宜引助新政，不果用。